Ужо атрымаўшы пазітыўныя эмоцыі, суддзі чакалі ўбачыць у зале нешта асаблівае, уражальнае. І не памыліліся. Будучыя лекары здзіўлялі сваімі вакальнымі і харэаграфічнымі талентамі, пластыкай, лёгкасцю выканання і нават нейкай інтэлігентнасцю, што ўласціва выбранай імі прафесіі. Дзіўна неабходнымі паказалі сябе і канферансье, якія цудоўна, бы кветкі ў вянок, упляталі кожнае выступленне ў праграму, ствараючы яе цэласнасць і арганічнасць. Асаблівыя ўражанні пакінуў мужчынскі ансамбль з песняй “Драмы больш няма” і ўдзельнікі народнага танцавальнага ансамбля “Каларыт”, якія выканалі стылізаваны беларускі танец “Тураўскае паданне”. Трэба сказаць, што “Тураўскае паданне” захапіла ўсіх без выключэння. Гэта глыбокі, эмацыянальна насычаны танец, у якім адразу бачыцца індывідуальная работа. Мабыць, тым ён і пакарыў строгае журы, што не падобны ні на якія іншыя. Чым яшчэ вылучыліся медыкі, дык гэта сваёй непадробнай зацікаўленасцю: кожны нумар ішоў ад душы, а таму нішто не пакідала гледача раўнадушным.